«ምርጫው ህግና ስርዓቱ በሚያዘው እና በተቀመጠው አቅጣጫ ብቻ እንዲካሄድ መንግስት በትኩረት ይሰራል» – አቶ ንጉሱ ጥላሁን፣ የጠቅላይ ሚኒስትር ጽህፈት ቤት ፕሬስ ሴክሬቴሪያት
አዲስ አበባ፡- መንግስት ካስቀመጣቸው አገራዊ አጀንዳዎች በተጓዳኝ ምርጫው ህግና ስርዓቱ በሚያዘው እና በተቀመጠው አቅጣጫ ብቻ እንዲካሄድ መንግስት ትኩረት ሰጥቶ የሚሰራ መሆኑን የጠቅላይ ሚኒስትር ጽህፈት ቤት ፕሬስ ሴክሬቴሪያት አቶ ንጉሱ ጥላሁን ተናገሩ። 
በወቅታዊ አገራዊ ጉዳዮች ዙሪያ መግለጫ የሰጡት አቶ ንጉሱ እንደተናገሩት፤ መንግስት ኮሮና ቫይረስን የመከላከል፣ ልማቱን የማስቀጠል እና የህዳሴ ግድቡን የማጠናቀቅ ትላልቅ አገራዊ አጀንዳዎችን ይዞ እየሰራ ይገኛል። ምርጫን በተመለከተም ሕግና ስርዓቱ እንዲሁም የተቀመጠውን አቅጣጫ ብቻ መሰረት በማድረግ ለህግ ተገዢ ሆኖ ምርጫው መከናወን ባለበት ጊዜ እንዲካሄድ መንግስት ትኩረት ሰጥቶ ይሰራል።
እንደ አቶ ንጉሱ ገለጻ፤ መንግስት ከጊዜ ወደ ጊዜ እየተባባሰ የመጣውን የኮሮና ቫይረስ የመከላከል እና የሚያስከትለውን ኢኮኖሚያዊ ጫና ለመቀነስ በተቀናጀ መልኩ እየሰራ፤ ኢኮኖሚው እንዳይዳከምና ልማቱ እንዳይቀዛቀዝ የማድረግ እርምጃዎችንም እየወሰደ ይገኛል። ከዚህ ጎን ለጎንም የህዳሴ ግድቡን ለማጠናቀቅ ከመቼውም ጊዜ በበለጠ ሁለንተናዊ ርብርብ በማድረግ ላይ ነው። እነዚህ አገራዊ አጀንዳዎች እንደተጠበቁ ሆነው ምርጫው በተቀመጠው አቅጣጫ እና ህግና ስርዓት በሚፈቅደው መልኩ መከናወን ባለበት ጊዜ እንዲካሄድ ትኩረት ሰጥቶ ይሰራል።
አቶ ንጉሱ እንዳብራሩት እንደ ብልጽግና ፓርቲ ምርጫ መደረግ አለበት ብሎ እየተሟገተ፣ ለዚህም አባላቱንና አመራሩን ስልጠና ሰጥቶ ወደስራ በገባበት ወቅት ምርጫ ቦርድ ምርጫውን ለማካሄድ እንደማይችል መግለጹን ተከትሎ መፍትሄ የማፈላለግ ስራ ተሰርቷል። የዚህ መፍትሄ ደግሞ ሁለት ነው። አንደኛው ሕገ መንግስታዊ ሲሆን ሁለተኛው ኢሕገመንግስታዊ ነው። ይሁን እንጂ ኢሕገመንግስታዊ የሆኑ ጉዳዮችን አንከተልም፤ አንፈቅድም። የሽግግር መንግስት፣ የባላደራ መንግስትና በሌሎችም ኢሕገመንግስታዊ ምክንያቶች ደግሞ ያስቀመጥናቸውን አገራዊ አጀንዳዎች አንዱን ጥለን ሌላውን አንጠልጥለን የምንሄድ ህዝቦች አይደለንም። የአገር ህልውና፣ የህዝብ ደህንነትና ሉዓላዊነት ጥያቄ ውስጥ መግባት ስለሌለበት ሕገ መንግስታዊ ድንጋጌውን ጠብቀን እንሄዳለን።
በዚህ ሂደት ግን ቀደም ሲል ሕገ መንግስቱን ሲንዱና ሲጥሱ የነበሩ አካላት አሁን የሕገ መንግስቱ ጠበቃ ሆነው መቅረባቸው ሂደቱን ለማደናቀፍ ካላቸው ፍላጎት የመነጨ እንጂ ሕገ መንግስቱ ተጥሷል ብለው ስለማያምኑ አይደለም። ይሄ ጉዳይ ምንም ይሁን ምን ወደ ግጭትና ጦርነት ወይም ወደሌላ ጉዳት ሳያስገባን ሰላማዊ በሆነ መልኩ ሊፈታ ይገባል ሲሉ ፕሬስ ሴክሬቴሪያት ተናግረዋል። ይሄንን ደግሞ የቀድሞው የፌዴሬሽን ምክር ቤት አፈ ጉባኤዋም ተቀብለው፣ ውሳኔውንም ወደ ሚዲያ ወጥተው እስኪናገሩ ሁለትና ሶስት ቀን ቀደም ብለው በፊርማቸው ምክር ቤቱንም ስብሰባ ጠርተው እና አጀንዳ አስቀምጠው እንደነበርና ከአጀንዳዎቹም አንደኛው የምርጫው መራዘምን የሚመለከተው ጉዳይ ሆኖ የስብሰባው ጥሪም ይሄንኑ አጀንዳ ለማስወሰን እንደነበር አቶ ንጉሱ አስታውሰዋል፡
ሆኖም ‹‹የጠሩትን ስብሰባና የቀረጹትን አጀንዳ በትነው ነው የሄዱት››ሲሉ አቶ ንጉሱ ሁኔታውን ጠቁመዋል። አቶ ንጉሱ እንደገለጹትም ለፌዴሬሽን ምክር ቤት አባላት ክብር ቢኖር ኖሮ ስብሰባውን በዚህ በዚህ ምክንያት ልጠራ አልችልም፤ ኃላፊነቴንም ለቅቄያለሁ ብሎ በወግ በማረጉ መግለጽ ይቻል ነበር ። መነሻው ምንም ይሁን ምን ግን እንዴትም ይዩት እንዴት እርሳቸው ያንን አድርገዋል። እርሳቸው በድንገት ያንን ቢያደርጉም ግን ሕገ መንግስት በድንገት፣ ውሳኔም በድንገት የሚወስን አገር ሳይሆን ትልቅ አገርና ትልቅ ህዝብ ስለሆነ፤ ምክር ቤቱም ትልቅ ምክር ቤት ስለሆነ አሰራርና ደንቡን ጠብቆ በእርሳቸው ቦታ ሰው አስቀምጧል።
‹‹ሰው ይሄዳል፤ ሰው ይመጣል፤ አሰራር ይቀጥላል። ሕገ መንግስት ይቀጥላል። ምክር ቤት ይቀጥላል። አሁንም ክርክር፣ ንግግርና ውይይት ይቀጥላል። ከግጭት ከጦርነትና ከደም መፋሰስ በመለስ ያሉት ነገሮች በሙሉ ልክ ናቸው። እርሳቸውም የወሰዱትም አቋም ቢሆን። ምክንያቱም ሄደው ጦርነት አላወጁም፤ ውሳኔውን አታጽድቁት ነው ያሉት። ይህ የሰለጠነ አካሄድ ነው። ወጣትን ወደ ጎዳና ውጣ፤ አምጽ፤ ድንጋይ አንሳ፤ መስታወት ስበር፤ ፋብሪካ አቃጥል የሚል ጥሪ እንጂ እንዲህ አይነት የሰለጠነ ነገር ያስፈልገናል። ኢትዮጵያም በህግና በስርዓት የምትመራ አገር ሆና ትቀጥላለች።›› ሲሉ አቶ ንጉሱ ጉዳዩን አብራርተዋል።
አቶ ንጉሱ አክለው እንደገለጹትም ለውይይት ክፍት የሆኑ ነገሮችም ለውይይት ክፍት ሆነው ይቀጥላሉ። መንግስት የህዳሴ ግድቡን ያጠናቅቃል፤ ኮቪድ 19ን ይከላከላል፤ ኢኮኖሚው እንዲነቃቃ ይሰራል፤ የህግ የበላይነትን ያስከብራል፤ የኢትዮጵያንን አንድነት አስጠብቆ ሀገሪቱን ያሸጋግራል። ለውጡ ውጣ ውረድ ይኖረዋል፤ ለውጥ ደግሞ በውጣ ውረድ እንጂ አልጋ በአልጋ እንደማይሆን አውቆ የገባ አመራር እነዚህን ውጣ ውረዶች በጣም ጤናማ ናቸው ብሎ ይወስዳል ማለት ነው ሲሉ ሃሳባቸውን ቋጭተዋል።አዲስ ዘመን ሰኔ 6/2012 
 ወንድወሰን ሽመልስ